**ΑΝΑΦΟΡΙΚΕΣ ΠΡΟΤΑΣΕΙΣ**

Αναφορικές λέγονται οι προτάσεις που εισάγονται (αρχίζουν) με αναφορικές αντωνυμίες (**παραδ. 1, 2, 3) ή αναφορικά επιρρήματα (παραδ. 4), π.χ.**

1. Είναι μολυσμένος ο αέρας που αναπνέουμε.

2. Είναι μολυσμένος ο αέρας τον οποίο αναπνέουμε.

3. Όποιος αναπνέει το μολυσμένο αέρα αρρωσταίνει.

4. Όπου ο αέρας είναι μολυσμένος, οι άνθρωποι υποφέρουν.

Ανάλογα α) με τον τρόπο που εισάγονται και β) με τη χρήση τους χωρίζονται σε:

α) αναφορικές ονοματικές επιθετικές (παραδ. 1, 2)

β) αναφορικές ελεύθερες ονοματικές (παραδ. 3)

γ) αναφορικές ελεύθερες επιρρηματικές (παραδ. 4)

**Αναφορικές επιθετικές** λέγονται οι προτάσεις που εισάγονται με τις αναφορικές αντωνυμίες:

**α) ο οποίος, η οποία, το οποίο**

**β) που**

και χρησιμοποιούνται **ως επιθετικός προσδιορισμός** ενός ουσιαστικού, π.χ.

1. Είναι μολυσμένος ο αέρας που αναπνέουμε.

2. Είναι μολυσμένος ο αέρας τον οποίο αναπνέουμε.

Οι αναφορικές επιθετικές προτάσεις άλλοτε δίνουν μια πληροφορία που είναι απαραίτητη ή που βοηθάει τον ακροατή / αναγνώστη να καταλάβει καλύτερα το νόημα, οπότε λέγονται προσδιοριστικές, κι άλλοτε δίνουν μια επιπλέον πληροφορία η οποία δεν είναι απαραίτητη, οπότε λέγονται μη προσδιοριστικές ή προσθετικές. **Ας το δούμε με παραδείγματα.**

Ο μαθητής που έσπασε το παράθυρο να έρθει στο γραφείο μου.(προσδιοριστική)

Το θρανίο στο οποίο κάθονται η Ελένη και ο Πάρης είναι πολύ βρόμικο.(προσδιοριστική)

Ο καθηγητής Παπαθανασίου, που σπούδασε στο Α.Π.Θ., είναι απαίσιος.(προσθετική)

 Η μαθήτρια Ελένη Παπαθανασίου της Γ' τάξης κέρδισε το πρώτο βραβείο στον διαγωνισμό ποίησης.(προσδιοριστική)

Η μαθήτρια Ελένη Παπαθανασίου της Γ' τάξης, που κατάγεται από την Κέρκυρα, κέρδισε το πρώτο βραβείο στον διαγωνισμό ποίησης.(προσθετική)

**Οι ελεύθερες αναφορικές ονοματικές εισάγονται με τις αναφορικές αντωνυμίες:**

**όποιος, όποια, όποιο**

**όσος, όση, όσο**

**ό,τι**

**οποιοσδήποτε, οποιαδήποτε, οποιοδήποτε**

**οσοσδήποτε, οσηδήποτε, οσοδήποτε**

**οτιδήποτε, οτιδήποτε, οτιδήποτε**

**Εξαρτώνται από ένα ρήμα και χρησιμοποιούνται ως:**

**α. υποκείμενο, π.χ.**

**Όποιος θέλει ας φύγει.**

**Οτιδήποτε πεις είναι σε βάρος σου.**

**β. αντικείμενο, π.χ.**

**Πήραμε ό,τι βρήκαμε μπροστά μας.**

**Φώναζε με τα ονόματά τους όσους είχαν δηλώσει συμμετοχή.**

**γ. κατηγορούμενο, π.χ.**

**Στην Ελλάδα είσαι ό,τι δηλώσεις.**

**δ. προσδιορισμός, π.χ.**

**Διάλεξε τα ροδάκινα, όσα είναι σάπια, και πέταξέ τα. (τα σάπια ροδάκινα)**

**Κάθε κομμάτι γνώσης, οσοδήποτε μικρό είναι, αποτελεί μέρος μιας ολότητας.**

 Οι **ελεύθερες αναφορικές επιρρηματικές** εισάγονται με τα αναφορικά επιρρήματα:

όπου, οπουδήποτε, όποτε, οποτεδήποτε, όσο, οσοδήποτε, όπως (όχι όμως και με το οπωσδήποτε).

Εξαρτώνται από ένα ρήμα και εκφράζουν επιρρηματικές σημασίες, π.χ.

χρόνο: Θα πάμε όποτε θέλουμε.

τρόπο: Κοιμήσου όπως θέλεις.

τόπο: Πάμε όπου θέλεις.

ποσό: Φάε όσο θέλεις.

**ΠΡΟΣΟΧΗ: Το οπωσδήποτε που σημαίνει «με κάθε τρόπο», «σε κάθε περίπτωση» δεν εισάγει αναφορικές προτάσεις, π.χ.**

**Θα σας περιμένω οπωσδήποτε.**

**Θα περάσουμε οπωσδήποτε.**